DA Den Europæiske Unions Tidende CE 84/208

(2004/C 84 E/0252)

SKRIFTLIG FORESPØRGSEL E-0381/04

af Alexandros Alavanos (GUE/NGL) til Kommissionen

(12. februar 2004)

Om: Funktionen af modtagelsesklasserne under det andet operationelle program for uddannelse og grundlæggende erhvervsuddannelse

Grækenlands andet operationelle program »Uddannelse og grundlæggende erhvervsuddannelse«, delprogram 1, mål 1, foranstaltning a, med titlen »Støtte til optagelse af børn med kulturelle og sproglige særpræg i uddannelsessystemet« tager sigte på forbedring af betingelserne for optagelse i uddannelsessystemet af elever fra befolkningsgrupper, der trues af uddannelsesmæssige uligheder, med det formål at forhindre, at de marginaliseres.

Modtagelsesklasserne i den obligatoriske uddannelse finansieres af den ovennævnte foranstaltning og bidrager til at integrere indvandrerelever i uddannelsessystemet uden problemer. I det indeværende skoleår 2003-2004 har Undervisningsministeriet og Regionalforvaltningen for Uddannelse ikke ansat det nødvendige personale til at varetage modtagelsesklasserne, og i mange tilfælde, hvor der var lærerkræfter til rådighed, blev modtagelsesklasserne udsat, idet lærerne blev brugt til at udfylde hullerne i de almindelige undervisningsklasser. Ifølge oplysningerne fra Undervisningsministeriet til børneombudsmanden er der kun oprettet 295 af de 558 modtagelsesklasser. Samtidig har Indenrigsministeriet udsendt et cirkulære om, at der ikke er mulighed for at optage indvandrerbørn, der ikke har opholdstilladelse, i grundskolen. Resultatet af disse foranstaltninger er, at indvandrerbørnene fratages en af barnets grundlæggende rettigheder, nemlig retten til uddannelse.

1. Hvad er de hidtidige resultater af den ovennævnte foranstaltning under det andet operationelle program »Uddannelse og grundlæggende erhvervsuddannelse«?

2. Hvilke foranstaltninger agter Kommissionen på baggrund af artikel II-14 i Den Europæiske Unions charter om grundlæggende rettigheder at træffe for at beskytte indvandrerbørnenes ret til uddannelse?

Svar afgivet på Kommissionens vegne af Margot Wallström

(12. marts 2004)

Efter de oplysninger, Kommissionen ligger inde med, bidrager foranstaltning a) i delprogram 1, mål 1, under det operationelle program »Uddannelse og grundlæggende erhvervsuddannelse« virkelig til at »støtte integrationen af børn med kulturelle og sproglige særpræg i uddannelsessystemet«.

Det nævnte operationelle program finansierer ikke klasser eller ansættelse af personale, men derimod undervisningsmateriale og teknisk materiel, læreruddannelse, rådgivning af familier og bevidstgørelse af den nationale og lokale uddannelsesadministration.

Der er bevilget et budget på 57,7 mio.EUR til denne aktion, hvoraf 30 mio. allerede anvendes. Indtil nu har de været anvendt til foranstaltninger til fordel for 2 300 børn af indvandrere i grundskolen og 2 700 på sekundærtrinnet, 6 260 muhamedanske elever, hovedsagelig i grundskolen, og 6 780 sigøjnerbørn i grundskolen og 120 på sekundærtrinnet.

Kommissionen har ikke kendskab til, at børn af indvandrere, der ikke har opholdstilladelse, skulle være blevet nægtet optagelse i grundskolen. Efter de oplysninger, Kommissionen ligger inde med, er det fastsat i lov 2910/2001, at adgang til pligtig skolegang undtagelsesvis også er åben for sådanne børn. Kommissionen vil dog kontakte de græske myndigheder for at få yderligere oplysninger om indenrigsministeriets cirkulære.